宥老楮
作者：蘇軾
朝代：宋

paragraphs: 我牆東北隅，張王維老穀。
樹先樗櫟大，葉等桑柘沃。
流膏馬乳漲，墮子楊梅熟。
胡爲尋丈地，養此不材木。
蹶之得輿薪，規以種松菊。
靜言求其用，略數得五六。
膚爲蔡侯紙，子入桐君錄。
黄繒練成素，黝面頮作玉。
灌灑蒸生菌，腐餘光吐燭。
雖無傲霜節，幸免狂酲毒。
孤根信微陋，生理有倚伏。
投斧爲賦詩，德怨聊相贖。